Man ernstig beseer toe hy deur dak valArgieffoto ŉ Man is ernstig beseer toe hy sowat 10 m ver deur die dak van ŉ fabriek in Meyerton in Gauteng geval het. Russel Meiring, woordvoerder van ER24, het gesê die voorval het by ŉ onderneming in Mariusweg plaasgevind. “Soos wat verstaan word, het die man op die dak gewerk toe hy sy balans verloor en geval het,” het Meiring gesê. Paramedici van ER24 en die provinsiale nooddienste is na die onderneming ontbied en na die fabriek gelei waar hulle die man aangetref het. “Hy is dadelik ondersoek en het verskeie ernstige beserings opgedoen. Hy is op die toneel behandel waarna hy met ŉ helikopter na die Medi-Clinic Vereeniging geneem is vir verdere behandeling.”